VÁLTOZÓ FÉNYVISZONYOK

„Biztos te is megfigyelted már, hogyan változik a természet az évszakok változásával. Még az ablakból látott kép is látványosan átalakul egy nap alatt a fényviszonyok miatt.”

Kísérletezzünk!

1. Rendezzünk be egy pár tárgyból álló csendéletet!

A3-as papírlapot osszunk négy egyenlő részre. A csendéletet alkotó tárgyakat négyszer ábrázoljuk úgy, hogy egy erős olvasólámpa segítségével mind a négynél különböző szögből világítjuk meg a tárgyakat. Figyeljük meg, hogyan változik a kép hangulata, a fény-árnyék viszonyok.

2. Üljünk nagy körbe. A kör közepére tegyünk egy tárgyat. Mindenki arról az oldaláról ábrázolja a tárgyat, ahol ül. A kört képzeletben négy részre osztjuk, majd az első kép elkészítése után mindenki egy negyed körcikkellyel arrébb ül, és onnan nézve ismét ábrázolja a tárgyat.

Ennek kapcsán beszélgethetünk arról, hogy a nézőpont milyen nagy mértékben befolyásolja, hogy mit látunk. Ez konkrét és átvitt értelemben is igaz.

Konkrét értelemben: Ha egy hengert oldalról nézek, téglalapot látok. Ha a teteje vagy az alja felől, akkor kört. Csak ha kicsit megdöntöm, akkor látszik, hogy henger.

Átvitt értelemben: Ha egy problémát külső szemlélőként vizsgálok, mást látok belőle, mint ha személyesen érintett vagyok benne. Ez segítség is lehet (pl. így dolgoznak a coach-ok), de gondot is okozhat (pl. ha kellő információ hiányában ítélkezik valaki).